Oud-rugbyspeler pak lang pad vir beste vriend, kinderhuise en hoop | Solidariteit Helpende Hand
Oud-rugbyspeler pak lang pad vir beste vriend, kinderhuise en hoop
Geplaas op 14 September 2018
Janco, 'n oud-rugbyster wat tans die gimnasiumbestuurder aan Hoërskool Paarl Gim en 'n spinning-instrukteur is, het in Lambertsbaai in die Wes-Kaap groot geword.
Hy droom al die afgelope vier jaar om vanaf Alexanderbaai na Durban met 'n fiets te ry om geld vir kinderhuise in te samel. Op 3 Oktober word dié droom van hom waar en pak hy die lang pad van die Wes-Kaap tot KwaZulu-Natal op sy fiets aan.
"Ek is glad nie 'n fietsryer nie. Ek het vir twee jaar lank professioneel rugby vir die Border Bulldogs gespeel. Ek is wel n spinning-instrukteur, so sien kans vir lang tog. Ek het baie slaapplek wat mense my al aan gebied het op die roete. Ek beplan ook, as dit uitwerk, om by van die kinderhuise te oornag. Ek gaan die hele fietstoer weg van die huis af wees," sê Janco.
Enigiemand wat Janco finansieel wil ondersteun of navraag doen oor sy roete, kan Alisha by [email protected] e-pos. Volg ook Janco se vordering op sy Facebook-blad, GEE HOOP.